Εκτοξεύθηκε ο μεγαλύτερος ευρωπαϊκός τηλεπικοινωνιακός δορυφόρος, με το όνομα HELLASSAT 3 και τις σημαίες της Ελλάδας και της Κύπρου.

Η εκτόξευση έγινε από το διαστημικό κέντρο Arianespace στο Κουρού της Γαλλικής Γουιάνας.

Τη χαρά του εξέφρασε ο Έλληνας υπουργός Ψηφιακής Πολιτικής Νίκος Παππάς, ο οποίος ήταν παρών στο διαστημικό κέντρο και το βράδυ της Τετάρτης παρακολούθησε το πολύπλοκο και ιδιαίτερης σημασίας «roll out» του πυραύλου ARIANE 5 ECA, που μετέφερε τον δορυφόρο από τις εγκαταστάσεις της κατασκευάστριας Thales Alenia Space, οι οποίες βρίσκονται στο ανατολικό άκρο της Γαλλικής Ριβιέρας στη Νίκαια.

Σε δηλώσεις στο ΑΠΕ-ΜΠΕ, ο Έλληνας υπουργός εξήρε τη συνεργασία Ελλάδας-Κύπρου και τη συμβολή του Κύπριου διευθύνοντος συμβούλου της HELLASSAT Χριστόδουλου Πρωτοπαπά.

4/4 Ξεκάθαρο το μήνυμα: Η Ελλάδα ανακάμπτει σε όλους τους τομείς. Η θέση πως πρέπει να «φέρουμε το Αύριο, Σήμερα για όλους» αποκτά ουσία. pic.twitter.com/W0LUljujfM — Νίκος Παππάς (@nikospappas16) 28 Ιουνίου 2017

Από σήμερα «η Ελλάδα γυρίζει πλέον σελίδα συνολικά, σε ό,τι αφορά στην πολιτική της για την αξιοποίηση του διαστήματος και των διαστημικών εφαρμογών» τόνισε ο κ. Παππάς. Με τη συγκρότηση της Εθνικής Διαστημικής Υπηρεσίας, είπε, θα είμαστε σε θέση να έχουμε έναν στρατηγικό σχεδιασμό για το διάστημα, «να προσελκύσουμε ξανά τα λαμπρά ελληνικά μυαλά, τα οποία εργάζονται, δουλεύουν, ερευνούν και παράγουν στο εξωτερικό και να αποδώσουμε στη χώρα μας αυτό που δικαιούται και αυτό που της αξίζει». Επεσήμανε ότι με τον νέο δορυφόρο θα μπορέσουν να αξιοποιηθούν στο μέγιστο όλες οι νέες δυνατότητες που ανοίγονται και που αφορούν πολλούς τομείς, μεταξύ των οποίων, όπως σημείωσε, η εξυπηρέτηση αμυντικών πτυχών της χώρας, η πρόληψη καιρικών φαινομένων, η πρόληψη πλημμυρών, ο έλεγχος συνόρων και ακόμα η παρακολούθηση πυρκαγιών, γιατί ο Hellas Sat 3 έχει τη δυνατότητα να ενώσει κάμερες για την παρακολούθησή τους.

Με τον νέο δορυφόρο, ανέφερε ο κ. Παππάς, ενισχύεται η τροχιακή θέση της Ελλάδας, γιατί θα υπάρξουν περισσότερες κεραίες στον κόσμο που θα στραφούν στη θέση 39 μοίρες και επομένως θα μπορούν να προσφέρονται περισσότερες υπηρεσίες από αυτήν την τροχιακή θέση.

Πώς μετέδωσε απευθείας την εκτόξευση το euronews

«Η Ελλάδα επανατοποθετείται στον παγκόσμιο χάρτη των διαστημικών εφαρμογών και καλλιεργεί παράλληλα μια διεθνή αναγνώριση» τόνισε ο κ. Παππάς, για να προσθέσει ότι οι εφαρμογές ενός τέτοιου δορυφόρου μπορούν να βελτιώσουν ραγδαία την παραγωγικότητα και να δοθεί μια ραγδαία αναγέννηση της πρωτογενούς παραγωγής στη Ελλάδα.

Ο HELLASSAT 3 τοποθετήθηκε σε ειδικά κοντέινερ, μαζί με τον απαραίτητο πρόσθετο εξοπλισμό για τη μεταφορά του, όπως είναι τα συστήματα κλιματισμού, διατήρησης επιπέδων υγρασίας και αποκλεισμού εισδοχής σωματιδίων σκόνης κλπ. Φορτώθηκε στο μεγαλύτερο φορτηγό αεροσκάφος στον κόσμο, ένα Antonov, και από τη Νίκαια μεταφέρθηκε στο διαστημικό κέντρο Κουρού στη Γαλλική Γουιάνα. Ο διευθύνων σύμβουλος της HELLASSAT Χριστόδουλος Πρωτοπαπάς δήλωσε στο ΑΠΕ-ΜΠΕ ότι η μεταφορά έγινε με καθυστέρηση περίπου τριών ωρών, λόγω ξαφνικής καταιγίδας, κάτι σύνηθες, όπως είπε, για τη συγκεκριμένη περιοχή την περίοδο αυτή.

Ο κ. Πρωτοπαπάς χαρακτήρισε «σημαντικό επίτευγμα» την κατασκευή και εκτόξευση του νέου δορυφόρου, ο οποίος είναι «ο μεγαλύτερος ευρωπαϊκός τηλεπικοινωνιακός δορυφόρος, πολύπλοκος τεχνικά, που κατασκευάστηκε εντός του προβλεπόμενου χρόνου», ενώ πρόσθεσε πως θα προσφέρει και μια νέα σημαντική υπηρεσία στους ταξιδιώτες, αφού θα είναι ο μοναδικός δορυφόρος που θα δίνει ίντερνετ στα αεροπλάνα στην Ευρώπη.

Σύμφωνα με τα όσα δήλωσε στο ΑΠΕ-ΜΠΕ ο κ. Πρωτοπαπάς:

- Ο δορυφόρος έχει δημιουργηθεί από κοινού με τον οργανισμό Immarsat (δορυφορική τηλεφωνία) που έχει έδρα το Λονδίνο, ο έλεγχος όμως θα γίνεται από το κέντρο της Hellas Sat στο Κορωπί και στην Κακορατζιά μεταξύ Λάρνακας -Λεμεσού.

- Ο δορυφόρος θα είναι συμπληρωματικός και του επίγειου δικτύου Immarsat.

- Ο Hellas Sat 3 κατασκευάστηκε στη Γαλλία, με την πλατφόρμα TAS 4000 C4, μετά από 35 μήνες δουλειάς. ‘Εχει βάρος εκτόξευσης 5,8 τόνους και ηλεκτρική ισχύ 16 KW, ενώ προγραμματίζεται να σταθεροποιηθεί στην τροχιακή θέση 39 μοίρες ανατολικά, όπου τα δικαιώματα σε συχνότητες ανήκουν σε Ελλάδα και Κύπρο.

- Εκτός από την παροχή τηλεπικοινωνιακών υπηρεσιών στους επιβάτες των αεροσκαφών, που υπερίπτανται της επικράτειας των χωρών της Ευρωπαϊκής Ένωσης, θα επεκταθούν οι εργασίες της Hellas Sat με τους 47 αναμεταδότες Ku.

Επίσης, ο Hellas Sat 3 διαθέτει έναν αναμεταδότη στη ζώνη Ka και το σύστημα επικοινωνίας με επίγειους σταθμούς κινητής τηλεφωνίας και αεροπλάνων μέσω του συγκεκριμένου δορυφόρου στη ζώνη συχνοτήτων S/Ka.

Έχει μήκος 7,5 μέτρα και βάρος κάτι λιγότερο από έξι τόνους. Για τους σκοπούς της εκτόξευσης τοποθετήθηκε σε ειδικό κουβούκλιο στην κορυφή του ευρωπαϊκού πύραυλου Arianne 5.

Συνολικά, η κατασκευή και εκτόξευση του Hellas Sat 3, αλλά και του Hellas Sat 4 που κατασκευάζεται στο Ντένβερ των ΗΠΑ, απαιτεί επένδυση πολύ μεγαλύτερη των 300 εκατ. ευρώ που εξασφαλίστηκαν μέσω της εμπιστοσύνης που έδειξε στη θυγατρική της εταιρεία ο οργανισμός Arabsat, δήλωσε ο κ. Πρωτοπαπάς.

Σε ερώτηση, ποια είναι τα πιο βασικά τεχνικά χαρακτηριστικά του Hellas Sat 3 με ιδιαίτερο ενδιαφέρον, ο κ. Πρωτοπαπάς απάντησε ότι είναι κατασκευασμένος ώστε να αντέχει χωρίς καμία επιρροή τις θερμοκρασίες που επικρατούν στην τροχιά των 36.000 χιλιομέτρων. Δηλαδή, εξήγησε, η πλευρά του δορυφόρου που βλέπει προς τον ήλιο, περιλαμβανομένων των φωτοβολταϊκών πλαισίων, αντέχει σε θερμοκρασίες της τάξης των 175 βαθμών Κελσίου, που αναπτύσσονται σε αυτή την πλευρά.

Στην αντίθετη πλευρά του δορυφόρου, περιλαμβανομένων των αναμεταδοτών και κεραιών, που είναι στην πλευρά της Γης, οι θερμοκρασίες είναι της τάξης των -75 βαθμών Κελσίου. Το γεγονός αυτό από μόνο του, επεσήμανε στο ΑΠΕ-ΜΠΕ ο κ. Πρωτοπαπάς, «δίνει την εικόνα της πολύ υψηλής τεχνολογίας και των υλικών που χρησιμοποιούνται». Ακόμα ένα ενδιαφέρον στοιχείο, συνέχισε, είναι το γεγονός ότι μέσα σε μερικά κυβικά μέτρα που αποτελούν το εσωτερικό του δορυφόρου, πέραν των υπερισχυρών υπολογιστών και ηλεκτρονικών συστημάτων, υπάρχουν καλώδια συνολικού μήκους 24 χιλιομέτρων και ηλεκτρικές και ηλεκτρονικές συνδέσεις που ξεπερνούν σε αριθμό τις 14.000.

Επίσης, επεσήμανε το γεγονός ότι σε όλα τα στάδια, από τον πολύπλοκο σχεδιασμό μέχρι την υλοποίηση και τους ελέγχους του δορυφόρου, συμμετέχει μια ομάδα Κύπριων ειδικών της Hellas Sat από τη βάση του οργανισμού στην Κύπρο υπό τον Χάρη Ιορδάνου και μια ομάδα ειδικών της Hellas Sat από την Ελλάδα με επικεφαλής τον Θωμά Καλαμάρη, από τη βάση του οργανισμού στο Κορωπί Αττικής. Ο κ. Πρωτοπαπάς ευχαρίστησε το διοικητικό συμβούλιο του οργανισμού ARABSAT και τις κυβερνήσεις Ελλάδας και Κύπρου για την έμπρακτη στήριξή τους στο δορυφορικό πρόγραμμα HELLASSAT.

Επίσης, συνεχάρη την κατασκευάστρια εταιρεία, το διευθυντή προγράμματος και τους μηχανικούς της HELLASSAT που ολοκλήρωσαν την κατασκευή «ενός τόσο πολύπλοκου τεχνικά δορυφόρου εντός του προβλεπόμενου χρόνου».

Ο κ. Πρωτοπαπάς ευχαρίστησε επιπλέον τον οργανισμό Inmarsat για τη μέχρι σήμερα συνεργασία στην από κοινού κατασκευή και εκτόξευση του δορυφόρου και για την εμπιστοσύνη με την οποία περιέβαλε την τεχνική ομάδα της HELLASSAT που θα λειτουργεί το δορυφόρο μετά την εκτόξευση.

Ο Inmarsat (International Maritime Satellite Organization) είναι διεθνής τηλεπικοινωνιακός οργανισμός με έδρα το Λονδίνο, ο οποίος προσφέρει παγκόσμιες δορυφορικές επικοινωνίες με έμφαση στον τομέα της ναυτιλίας. Ο οργανισμός ιδρύθηκε το 1979 και αποτελείται από 86 κράτη-μέλη.

Ο υπουργός Μεταφορών της Κύπρου Μάριος Δημητριάδης εξέφρασε στο ΑΠΕ-ΜΠΕ την μεγάλη του ικανοποίηση για την εκτόξευση του νέου τηλεπικοινωνιακού δορυφόρου Hellas Sat 3. Ο κ. Δημητριάδης είπε ότι η περιοχή Κακορατζιάς θα αποκτήσει ειδικό καθεστώς, όπου θα διευκολυνθούν οι επενδύσεις σε δορυφορικές υποδομές και κέντρα αποθήκευσης και επεξεργασίας ψηφιακών δεδομένων. Το ενδιαφέρον για επενδύσεις σε τέτοιες αναπτύξεις, ιδιαίτερα στη συγκεκριμένη περιοχή όπου βρίσκεται το Κέντρο Ελέγχου Δορυφόρων της Hellas Sat και ο Δορυφορικός Σταθμός «Μακάριος Γ‘» της Αρχής Τηλεπικοινωνιών Κύπρου είναι πολύ μεγάλο, σημείωσε.

Επίσης, δήλωσε ότι ετοιμάζει πρόταση, σε συνεννόηση και με τον υπουργό Ενέργειας Γιώργο Λακκοτρύπη για καθορισμό ειδικών συνθηκών και διευκολύνσεων για τέτοιες αναπτύξεις στην περιοχή της Κακορατζιάς.

«Το ενδιαφέρον είναι έντονο για τέτοιες επενδύσεις, ιδιαίτερα από χώρες της Μέσης Ανατολής και του Αραβικού Κόλπου όπως και της Ασίας» τόνισε ο Κύπριος υπουργός.

Ο κ. Δημητριάδης, απαντώντας σε ερώτηση του ΑΠΕ-ΜΠΕ, είπε ότι εντός των δύο προσεχών μηνών θα επισκεφθεί την Κύπρο ο Νίκος Παππάς για να συζητήσουν θέματα αμοιβαίου ενδιαφέροντος.

Η εταιρεία Hellas Sat ιδρύθηκε το 2001 και το 2003 είχε εκτοξεύσει το δορυφόρο Hellas Sat 2, ο οποίος βρίσκεται αυτή τη στιγμή σε υπηρεσία.

«Ο δορυφόρος Hellas Sat 2 θα παροπλιστεί του χρόνου τον Οκτώβριο, οπότε λήγουν και τα καύσιμά του και γι’ αυτόν τον λόγο εκτοξεύουμε αυτή τη χρονιά το Hellas Sat 3 και του χρόνου θα εκτοξευτεί και ο Hellas Sat 4», ενημέρωσε ο Κύπριος υπουργός.